ORDE do 24 de agosto de 2009 pola que se declara de interese galego a Fundación Misael Prieto e se ordena a súa inscrición no Rexistro de Fundacións de Interese Galego.
CONSELLERÍA DE TRABALLO E BENESTAR — III. OUTRAS DISPOSICIÓNS — 16/09/2009

Con data do 18 de xuño de 2009, publicouse no Diario Oficial de Galicia a Orde do 18 de maio da Consellería de Presidencia, Administracións Públicas e Xustiza pola que se clasifica de interese social a Fundación Misael Prieto, e adscribiuse á Consellería de Traballo e Benestar, departamento ao cal corresponde o exercicio das funcións de protectorado.
A fundación, segundo consta no artigo seis dos seus estatutos, ten por obxecto a realización de forma directa ou concertada, de programas de integración social, asistencia social e inclusión de minusválidos físicos ou psíquicos, sensoriais ou mentais, destacando prioritariamente a formación e o emprego, e a accesibilidade e superación de barreiras de calquera clase.
Por todo isto, en virtude das competencias que me confire o artigo 34 da Lei 1/1983, do 22 de febreiro, reguladora da Xunta e da súa Presidencia, e de conformidade cos requisitos establecidos no artigo 47 da Lei 12/2006, do 1 de decembro, de fundacións de interese galego, e 32.3º a) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, logo do informe favorable emitido con data do 10 de xullo de 2009 pola Asesoría Xurídica e do informe emitido con data do 16 de xullo de 2009 pola Secretaría Xeral da Consellería de Traballo e Benestar ao abeiro dos artigos 48.1º b) e 52.3º da Lei 12/2006, do 1 de decembro, de fundacións de interese galego.
DISPOÑO:
Primeiro.-Declarar de interese galego a Fundación Misael Prieto, ao cumpriren os seus estatutos as prescricións que, para tal efecto, sinala a vixente lexislación en materia de fundacións de interese galego.
Segundo.-Ordenar a inscrición da Fundación Misael Prieto no Rexistro de Fundacións de Interese Galego, sección da Consellería de Traballo e Benestar, para os efectos constitutivos que sinala a Lei 12/2006, do 1 de decembro, de fundacións de interese galego.
Terceiro.-A fundación cumprirá co disposto na Lei 12/2006, do 1 de decembro, de fundacións de interese galego e demais normativa de desenvolvemento e de xeral aplicación, en especial coa obriga de dar publicidade suficiente ás súas actividades e coa ausencia de ánimo de lucro na prestación dos seus servizos. Así mesmo, estará obrigada a presentar ao protectorado as contas anuais e xustificar a través da memoria anual o cumprimento da finalidade fundacional, así como a presentar un plan de actuación con anterioridade ao inicio de cada exercicio económico en que queden reflectidos os obxectivos, as actividades que prevexa desenvolver durante o exercicio seguinte xunto cunha previsión das partidas de ingresos e gastos e unha memoria explicativa deste, e a realizar as preceptivas comunicacións ao protectorado nos supostos legalmente establecidos.
Cuarto.-Esta orde producirá efectos desde o día seguinte ao da súa publicación no Diario Oficial de Galicia e contra ela poderase interpoñer recurso potestativo de reposición ante a Consellería de Traballo e Benestar no prazo dun mes ou ben directamente recurso contencioso-administrativo ante a Sala do Contencioso-Administrativo do Tribunal Superior de Xustiza de Galiza no prazo de dous meses, contados en ambos os dous casos a partir do día seguinte ao da súa publicación, segundo o disposto nos artigos 109, 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, e nos artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 24 de agosto de 2009.
Beatriz Mato Otero
Conselleira de Traballo e Benestar